|  |  |
| --- | --- |
|  | **REPUBLIKA HRVATSKA** |
|  | **KOPRIVNIČKO – KRIŽEVAČKA ŽUPANIJA****Župan**KLASA: 022-05/14-02/8URBROJ: 2137/1-01/05-14-1Koprivnica, 14. ožujka 2014. |

 **PREDSJEDNIKU I ČLANOVIMA/ČLANICAMA**

 **Županijske skupštine Koprivničko-križevačke županije**

PREDMET: Izvješće o radu župana Koprivničko-križevačke županije za

 razdoblje od 1. srpnja do 31. prosinca 2013. godine

 Na temelju članka 48. Zakona o lokalnoj i područnoj (regionalnoj) samoupravi („Narodne novine“ broj 33/01., 60/01., 129/05., 109/07., 125/08., 36/09., 150/11., 144/12. i 19/13.- pročišćeni tekst) podnosim Županijskoj skupštini Koprivničko-križevačke županije, Izvješće o radu župana Koprivničko-križevačke županije za razdoblje od 1. srpnja do 31. prosinca 2013. godine, na raspravu i prihvaćanje.

Za izvjestiteljicu na nadležnim odborima određuje se pročelnica Upravnog odjela za poslove Županijske skupštine, župana i opće poslova, Marina Horvat Pavlic, dipl.iur..

 S poštovanjem,

 ŽUPAN:

 Darko Koren, ing. građ.

 Na temelju članka 37. Statuta Koprivničko-križevačke županije („Službeni glasnik Koprivničko-križevačke županije“ broj 7/13. i 14/13.) Županijska skupština Koprivničko-križevačke županije na sjednici održanoj 2014. donijela je

**Z A K L J U Č A K**

o prihvaćanju Izvješća o radu župana Koprivničko-križevačke županije

za razdoblje od 1. srpnja do 31. prosinca 2013. godine

I.

 Prihvaća se Izvješće o radu župana Koprivničko-križevačke županije za razdoblje od 1. srpnja do 31. prosinca 2013. godine (KLASA: 022-05/14-02/8, URBROJ: 2137/1-01/01-14-2) od ožujka 2014. godine.

II.

 Ovaj Zaključak objavit će se u „Službenom glasniku Koprivničko-križevačke županije“.

ŽUPANIJSKA SKUPŠTINA

KOPRIVNIČKO-KRIŽEVAČKE ŽUPANIJE

KLASA: 022-05/14-02/8

URBROJ: 2137/1-01/01-14-3 PREDSJEDNIK:

Koprivnica 2014. Damir Felak, dipl.ing.

|  |  |
| --- | --- |
|  |   REPUBLIKA HRVATSKA |
|  | KOPRIVNIČKO – KRIŽEVAČKA ŽUPANIJA Ž u p a n  |

KLASA: 022-05/14-02/8

URBROJ: 2137/1-01/01-14-2

**IZVJEŠĆE O RADU ŽUPANA KOPRIVNIČKO-KRIŽEVAČKE ŽUPANIJE ZA RAZDOBLJE OD 1. SRPNJA DO 31. PROSINCA 2013. GODINE**

**Koprivnica, ožujak 2014.**

1. **UVOD**

 Odredbama Zakona o lokalnoj i područnoj (regionalnoj) samoupravi („Narodne novine“ broj 33/01., 60/01. - vjerodostojno tumačenje, 129/05., 109/07., 125/08., 36/09., 150/11., 144/12. i 19/13. - pročišćeni tekst) propisana je obveza župana na podnošenje polugodišnjeg izvješća o radu predstavničkom tijelu, a sukladno odredbama statuta jedinice područne (regionalne) samouprave.

 Podnošenjem ovog izvješća ispunjavam navedenu obvezu izvještavanja predstavničkog tijela Koprivničko-križevačke županije - Županijske skupštine i to za razdoblje srpanj - prosinac 2013. godine. Osim članica i članova Županijske skupštine, ovim načinom želim izvijestiti i sve stanovnike na području Koprivničko-križevačke županije o provedenim aktivnostima koje sam u funkciji izvršne vlasti poduzimao. Nužno je naglasiti da je ovo izvješće rađeno za relativno kratko šestomjesečno razdoblje te da je potrebno sagledati kontinuitet nekih projekata u kontekstu dužeg vremenskog razdoblja. To se posebno odnosi na projekte vezane uz školstvo i obrazovanje kao i one vezane uz korištenje sredstava iz fondova Europske unije.

 U odnosu na upravna tijela, kao županu, zakonska obveza mi je usmjeravanje njihovog djelovanja, kao i nadziranja rada i zakonitost rada u obavljanju poslova iz djelovanja pojedinog upravnog odjela ili službe. Budući da su u Koprivničko-križevačkoj županiji izabrana dva zamjenika župana u profesionalnom statusu, redovito se konzultiram i održavam kolegije s njima, a radi planiranja i realizacije strateških projekata te radi ostvarivanja utvrđene politike, a isto činim i sa svim imenovanim pročelnicima putem Kolegija pročelnika.

 Rad u prošloj godini, ali i svakodnevni život, zasigurno je obilježen i ulaskom Republike Hrvatske u punopravno članstvo Europske unije 1. srpnja 2013. godine. Smatram da je time naša država zasigurno ostvarila jedan od najvažnijih vanjskopolitičkih ciljeva nakon osamostaljenja. Članstvo u europskoj obitelji donosi brojne prilike, ali i nove izazove za koje svi moramo biti spremni. Onima koji imaju energije, inovativnosti i znanja Europa donosi nove mogućnosti dok drugima postaje prijetnja zbog velikog, otvorenog tržišta i povećane konkurencije. Nije realno očekivati da ćemo u kratkom vremenu ostvariti sve pozitivne učinke članstva, ali moramo priznati da će uspješnost korištenja novih prilika biti ograničena samo i jedino našim sposobnostima.

 Članstvo u Europskoj uniji ne smije se sagledavati samo kroz mogućnost korištenja sredstava iz različitih europskih fondova. Europsko okružje prvenstveno je poticaj daljnjem političkom, društvenom i ekonomskom razvoju naše države u cilju blagostanja svih građana. U tom kontekstu, ja kao nositelj izvršne vlasti, vidim Koprivničko-križevačku županiju kao uspješnu regiju Europske unije koja svojim tradicionalnim vrijednostima, ali i kreativnim kapacitetom može biti prepoznatljiva u širem okružju. Upravo zato posebnu pažnju posvećujemo poticanju i financiranju županijskih razvojnih programa s naglaskom na poticanje energetske učinkovitosti, sustavni razvoj školstva i osmišljavanju novih socijalnih projekata.

 Županijskim proračunom za 2013. godinu planirali smo projekte, mjere i programe koji su usklađeni s našim strateškim ciljevima. Zacrtana vizija Koprivničko-križevačke županije u službi čovjeka, ostvaruje se kroz promicanje tradicijskih, prirodnih i kulturnih vrijednosti, konkurentnog gospodarstva i visokog životnog standarda. Posljedično nastavljena je i suradnja s različitim institucijama Republike Hrvatske, a posebice s nadležnim ministarstvima i komorama, udruženjima obrtnika, jedinicama lokalne samouprave na području Koprivničko-križevačke županije, Zavodom za zapošljavanje u Križevcima kao i njegovim Područnim uredom u Koprivnici.

 Temeljem Zakona o regionalnom razvoju Republike Hrvatske („Narodne novine“ broj 153/09.) Koprivničko-križevačka županija je u travnju 2011. godine, kao temeljni strateški dokument, donijela Županijsku razvojnu strategiju za razdoblje od 2011. do 2013. godine (u daljnjem tekstu: Strategija) koja je naknadnom odlukom Županijske skupštine produžena i na 2014. godinu. Prema Strategiji, naglasak u razvoju stavljen je na poticanje konkurentnog gospodarstva, jačanje ljudskih resursa, razvoj prometne i komunalne infrastrukture, održivo korištenje prirodnih i kulturnih vrijednosti te učinkovito gospodarenje energijom. U tom smislu, dat ću vam i kratak pregled započetih i ostvarenih programa i projekata, kao i događanja, usko vezanih uz ovo izvještajno razdoblje.

1. **AKTIVNOSTI ŽUPANA OD 1. SRPNJA DO 31. PROSINCA 2013. GODINE**

Jedan od uvjeta za realizaciju programa i projekata Koprivničko-križevačke županije (u daljnjem tekstu: Županija) je profesionalna uprava u okviru koje se pripremaju stručne podloge za utvrđivanje prijedloga i donošenje odluka. Sukladno zakonu, župan usmjerava rad županijske uprave, odnosno upravnih tijela u obavljanju poslova iz njihovog samoupravnog djelokruga te nadzire njihov rad.

1. KOLEGIJI OPĆINSKIH NAČELNIKA I GRADONAČELNIKA SA ŽUPANOM KAO I KOLEGIJI PROČELNIKA

 Radi izvršavanja propisa, planiranja i realizacije strateških projekata, praćenja stanja i razmatranja određenih pitanja te pripreme i podnošenja prijedloga akata, nastavljeno je sazivanje Kolegija pročelnika, kao savjetodavnog tijela župana, kojeg uz župana čine zamjenici župana i pročelnici upravnih tijela Županije.

 Osim toga, župan redovito održava i sjednice Kolegija općinskih načelnika i gradonačelnika te su u izvještajnom razdoblju održane tri sjednice, na kojima je razmotreno ukupno 11 točaka dnevnog reda od kojih su najvažnije bile: *Prijedlog Zaključka o Nacrtu uredbe o uslužnim područjima i reforme vodno-komunalnog sustava; Informacija o kapitalnim pomoćima Koprivničko-križevačke županije jedinicama lokalne samouprave; Strateško planiranje i korištenje EU fondova; Informacija o larvicidnom tretiranju ličinki komaraca na području Koprivničko-križevačke županije; Provođenje programa pomoći u kući osobama starije životne dobi u 2014. godini; Sanacija divljih odlagališta otpada u jedinicama lokalne samouprave; Informacija o provedenom istraživanju GONG-a i LOTUS-a (lokalna, odgovorna i transparentna uprava i samouprava).*

1. DONOŠENJE ODLUKA I OSTALIH AKATA

 Ovlast župana, sukladno zakonu, leži i u donošenju određenih općih i posebnih akata koji se odnose na poslove svih upravnih tijela Županije.

*Od Odluka koje je donio župan najvažnije su:*

1. Odluka o povjeravanju određenih poslova iz svog djelokruga zamjenicima župana Koprivničko-križevačke županije,
2. Odluka o osnivanju Radne grupe za izradu i izvještavanje o provedbi Županijske razvojne strategije Koprivničko-križevačke županije za razdoblje 2014.-2020.,
3. Odluka o preraspodjeli sredstava planiranih u Proračunu Koprivničko-križevačke županije za 2013. godinu,
4. Odluka o izmjeni Odluke o imenovanju voditelja za financijsko upravljanje i kontrole,

*Od Rješenja koje je župan donio najvažnija su:*

1. Rješenja o razrješenju i imenovanju predsjednika i članova/članica upravnih vijeća javnih ustanova kojima je osnivač Koprivničko-križevačka županija (više njih),
2. Rješenja o imenovanju članova školskih odbora odgojno-obrazovnih ustanova kojima je osnivač Koprivničko-križevačka županija (više njih),
3. Rješenja o imenovanju predsjednika i članova:
* Kulturnog vijeća Koprivničko-križevačke županije,
* Povjerenstva za udruge Koprivničko-križevačke županije,
* Povjerenstva za kreditiranje studenata,
* Savjeta za zdravlje.
1. Rješenje o izmjeni Rješenja o osnivanju i imenovanju članova Povjerenstva za suzbijanje zlouporabe droga,
2. Rješenje o izmjeni Rješenja o imenovanju članova Županijskog vijeća za prevenciju u lokalnoj zajednici Koprivničko-križevačke županije,
3. Rješenje o utvrđivanju brojčanih oznaka stvaralaca i primalaca akata upravnih tijela Koprivničko-križevačke županije.

*Od Zaključaka koje je župan donio najvažniji su:*

1. Zaključci o davanju suglasnosti na prijedloge statuta javnih ustanova kojima je osnivač Koprivničko-križevačka županija (više njih),
2. Zaključci o davanju suglasnosti na prijedloge izmjena i dopuna statuta javnih ustanova kojima je osnivač Koprivničko-križevačka županija (više njih),
3. Zaključci o davanju suglasnosti na izmjene i dopune financijskih planova i programa rada javnih ustanova kojima je osnivač Koprivničko-križevačka županija (više njih).

*Od ostalih akata župan je donio:*

1. Plan klasifikacijskih oznaka stvaratelja i primatelja akata upravnih tijela Koprivničko-križevačke županije,
2. Dodatak 2. Izmjene i dopune Kolektivnog ugovora za službenike i namještenike u Upravnim tijelima Koprivničko-križevačke županije.
3. Program Subvencioniranja razvoja poljoprivrede i ruralnog turizma u razdoblju od 2013.-2015. godine,
4. Pravilnik o načinu provođenja postupka nabave „bagatelne“ vrijednosti,
5. Pravilnik o kretanju knjigovodstvenih isprava.
6. MEĐUŽUPANIJSKA I MEĐUREGIONALNA SURADNJA

 Nadalje, važno je napomenuti kako su se unutar Službe ureda župana, kao jedne od službi Županije, obavljali i *poslovi koordinacije međunarodne suradnje Županije*. U predmetnom razdoblju najvažnije aktivnosti ove Službe na tom području bilo su pristupanje Savezu Alpe-Jadran, pripreme za strukturne fondove, uključenje u javne konzultacije o budućoj strategiji Europske unije (u daljnjem tekstu: EU) za jadransku i jonsku regiju, posjet veleposlanika Ukrajine Oleksandra Levchenka i konferencija zastupnice u Europskom parlamentu Ivane Maletić.

 Na trećoj sjednici Županijske skupštine održanoj 9. srpnja 2013. godine donesena je Odluka o pristupanju Koprivničko-križevačke županije Radnoj zajednici Alpe-Jadran, odnosno Savezu Alpe-Jadran kako je organizacija nazvana nakon procesa preoblikovanja. Temeljem toga vršene su pripreme za formalno pridruživanje ovoj međunarodnoj organizaciji, sve zajedno s još pet županija. Tako su, uz Koprivničko-križevačku županiju, Savezu pristupile: Varaždinska, Istarska, Karlovačka, Međimurska i Krapinsko-zagorska županija. Župan Koprivničko-križevačke županije donio je zaključak o podnošenju inicijative za osnivanjem Tematske koordinacijske točke za poljoprivredu i etničku baštinu Saveza Alpe-Jadran. Ovim zaključkom Vijeću Alpe-Jadran podnesena je inicijativa za osnivanjem navedene Tematske koordinacijske točke, koja će imati ulogu informativne točke za područje poljoprivrede i etničke baštine za sve regije članice te će koordinirati tematske projekte na razini područja Saveza Alpe-Jadran. Glavni ciljevi ove Tematske koordinacijske točke biti će povezivanje i razmjena iskustava poljoprivrednih proizvođača; aktivnosti u poljoprivrednih proizvoda i tradicijskih proizvoda ruralnog prostora; promocija autohtonih proizvoda regija i poticanje izvrsnosti; podrška sajmovima tradicijskih i poljoprivrednih proizvoda; podrška proizvođačima u sudjelovanju na sajmovima u alpsko-jadranskom području; podrška manifestacijama u svrhu promicanja razvoja kvalitete vinarstva, vinogradarstva, voćarstva i povrtlarstva; podrška razvoju izvrsnosti tradicijskih i poljoprivrednih politika i prilagodbe tržištu u regijama članicama, edukativna savjetovanja i studijski posjeti obiteljskim poljoprivrednim gospodarstvima radi uvida u primjere dobre prakse u regijama; umrežavanje subjekata poljoprivrednog, javnog sektora i udruga kao i subjekata koji se bave promocijom tradicionalnih vrijednosti i etničke baštine. U okviru Točke Županija je već počela s pripremom zajedničkih projekata na temu promocije vina i vinorodnih područja u regijama članicama, promocije tradicijskog slikarstva i naivne umjetnosti, te promocije stočarstva, proizvodnje mlijeka i poljoprivrede.

 Uz početak strateškog planiranja na županijskoj razini vezano uz pripreme za proračunsko razdoblje 2014. – 2020., službenici ove Službe s predstavnicima PORE Razvojne agencije Podravine i Prigorja (u daljnjem tekstu: PORA) prisustvovali su predstavljanju operativnih programa za razdoblje 2007. - 2013. Zajedničko predstavljanje operativnih programa "Promet", "Zaštita okoliša", "Regionalna konkurentnost" i "Razvoj ljudskih potencijala" održano je u Zagrebu pod nazivom „Ususret EU fondovima - Ulaganje u budućnost“. Službenici odjela prisustvovali su i partnerskim konzultacijama o programskim dokumentima za korištenje EU fondova, kao i na konzultacijama pod nazivom „Hrvatska i fondovi Europske unije 2014. - 2020.: Ulaganje u budućnost“ gdje su predstavljeni strategija i područja za ulaganja te je pojašnjen pristup teritorijalnom razvoju. Na nivou Službe počelo se i s pripremom koncepta podrške EU projektima na području Županije za razdoblje 2014. - 2020. u sklopu kojih bi se predložile mjere prema potencijalnim korisnicima za pripremu EU projekata kao i strategija pripreme projekata na županijskoj razini.

 Za istaknuti je da se Republika Hrvatska uključila u suradnju zemalja jadransko-jonske regije koja je potaknuta na inicijativu Europskog vijeća. Europskoj komisiji je stoga povjerena izrada Strategije EU za jadransku i jonsku regiju (u daljnjem tekstu: EUSAIR), koja bi trebala biti usvojena do kraja 2014. EUSAIR obuhvaća područje osam zemalja, od kojih su četiri članice EU (Hrvatska, Grčka, Italija i Slovenija) i četiri zemlje koje nisu članice EU (Albanija, Bosna i Hercegovina, Crna Gora i Srbija). Prioritetni stupovi EUSAIR strategije su: poticanje inovativnog pomorskog i morskog rasta, povezivanje regije, očuvanje, zaštita i poboljšanje kvalitete okoliša i povećanje atraktivnosti regije. Na razini Županije je dano mišljenje o prioritetnim stupovima radne verzije Strategije, a na uključenje u konzultacijski proces je pozvana i zainteresirana javnost.

 U izvještajnom razdoblju u posjetu Županiji bila je i *zastupnica u Europskom parlamentu* gospođa Ivana Maletić te je tom prigodom održana konferencija „Mogućnosti korištenja EU fondova u koprivničko-križevačkoj županiji“. Konferencija je bila namijenjena predstavnicima jedinica lokalne samouprave (u daljnjem tekstu: JLS), poduzetnicima, nevladinom sektoru, te pravnim i fizičkim osobama zainteresiranim za tematiku EU fondova. Konferencija je specijalizirana, temeljena na specifičnostima Županije analizom popunjenih upitnika koje su JLS i Županija ranije dostavili u ured zastupnice. Temeljem upitnika su rađene analize i doneseni zaključci vezani uz trenutno stanje projekata u Županiji u odnosu na poželjno stanje i zahtjeve europske regulative. Popunjene upitnike dostavilo je 75% JLS. Ukupan broj projekata/projektnih ideja prikupljenih upitnikom je 52 i to u vrijednosti oko 754 milijuna kuna (riječ je o procjeni jer se za dobar dio projekata vrijednost ne zna s obzirom da su tek u fazi projektne ideje). Od prijavljenih projekata 25% potpuno je spremno, 37% je u nekoj od faza pripreme, a 38% projekata je na razini ideje. Najviše projekata je vezano uz javnu infrastrukturu i to komunalnu, društvenu i gospodarsku.

1. JAVNOST RADA ŽUPANA

 U predmetnom razdoblju, također je organizirano više desetaka *protokolarnih aktivnosti*, na koje su pozivani i mediji, te je županijska javnost redovito bila izvještavana o pojedinostima s istih. Organizirane su redovite mjesečne Županove kave s novinarima, na kojima su dužnosnici govorili o aktualnostima u radu županijske uprave te su redovito ažurirane web stranice Županije, a sve u cilju transparentnosti rada županijske uprave. Za napomenuti je da web stranice Županije kontinuirano poboljšavaju svoj sadržaj, a time bilježe i sve veći broj posjetitelja. U tu svrhu, dakle, podizanje opće informiranosti građana o radu Županije, nastavljena je i odlična suradnja s tiskanim i elektroničkim medijima kao i realizacija zajedničkih aktivnosti, protokolarnih susreta i manifestacija.

 Sukladno predviđenim aktivnostima u pola godine u Službi ureda župana izrađeno je oko tristotinjak priopćenja za javnost koja su plasirana putem web stranice Županije te putem medijskih redakcija. Realizirane su sve emisije dogovorene na lokalnim radijskim postajama te je uspješno uspostavljen servis obrade i pristupačnosti radijskih sadržaja na županijskim web stranicama. Dio radijskih emisija zbog potrebe dvosmjerne komunikacije tehnički je realiziran s mogućnosti otvorenih telefona i postavljanjem pitanja građana. Takva praksa nastavit će se i dalje. Ukupno je u šest mjeseci realizirano preko 120 emisija koje prate teme vezane uz rad županije uprave. Kontinuirano su realizirane i županijske TV emisije na regionalnim televizijama Srce TV i Varaždinska televizija.

 Iz tiska je tijekom rujna izašao sedmi broj „Županijskog lista – glasnika Koprivničko-križevačke županije” koji je u nakladi od 40.000 primjeraka distribuiran u sva kućanstva u Županiji. Nastavljena je suradnja s Hrvatskom udrugom za odnose s javnošću te je organizirana tribina o strategijama komuniciranja. Organizirano je izvještavanje sa sajmova i događanja u organizaciji Županije, te manifestacija u drugim sredinama gdje je Županija organizirala gostovanje obrtnika, poduzetnika i poljoprivrednika iz Podravine i Prigorja.

1. **KORIŠTENJE PRORAČUNSKIH SREDSTAVA**

 Proračunska sredstva Županije korištena su za namjene utvrđene Proračunom za 2013. godinu i njegovim projekcijama i to do visine utvrđene u posebnom dijelu Proračuna, sukladno važećim odredbama Zakona o proračunu. Na temelju istog donesene su Odluke o izvršavanju Proračuna Koprivničko-križevačke županije za 2013. godinu. U okviru zakonom propisanih ovlasti, funkcija je župana kao izvršnog tijela da, osim predlaganja Proračuna Županijskoj skupštini i u slučaju potrebe za uravnoteženjem izmjena i dopuna istoga, predlaže i godišnji izvještaj o izvršenju proračuna te osigurava izvršenje općih akata predstavničkog tijela. Za napomenuti je da se Proračun kontinuirano izvršava u skladu s važećim propisima i donesenim internim aktima. Vodi se računa o raspoloživim sredstvima i dospjelim obavezama kao i o prioritetnim poslovima iz propisane nadležnosti Županije s naglaskom na sveobuhvatni gospodarski i kulturni razvoj kao i na ravnomjeran razvoj lokalnih jedinica u njenom sustavu. U srpnju su na 3. sjednici Županijske skupštine usvojene Izmjene i dopune Proračuna za 2013. godinu s njegovim projekcijama. U prvih šest mjeseci ove godine Proračun Županije prihodovao je 63,1 milijuna kuna ili 41,4% od planiranog za 2013. godinu. Na 6. sjednici Županijske skupštine donesen je Proračun Koprivničko-križevačke županije za 2014. godinu sa projekcijama za 2015. i 2016. godinu, a koji će za 2014. iznositi 163,7 milijuna kuna.

1. SUSTAV UNUTARNJIH FINANCIJSKIH KONTROLA

 Sukladno Zakonu o fiskalnoj odgovornosti, propisana je obveza sastavljanja i predaje Izjave o fiskalnoj odgovornosti, između ostalih, i za župane, ravnatelje ustanova, načelnike općina i gradonačelnike. Predmetna izjava daje se svake godine za razdoblje u kojem su obnašali dužnost i kojom potvrđuju zakonito i svrhovito korištenje sredstava Proračuna. Sustav unutarnjih financijskih kontrola, sukladno Zakonu o sustavu unutarnjih financijskih kontrola u javnom sektoru, obuhvaća podsustave financijskog upravljanja i kontrola, te unutarnje revizije. U izvještajnom razdoblju nastavljena je provedba aktivnosti na razvoju predmetnog sustava sukladno strateškim dokumentima. Posebna pažnja usmjerena je na usklađenost poslovanja s propisima i planovima, zaštiti imovine i drugih resursa te ekonomičnom, djelotvornom i učinkovitom korištenju proračunskih sredstava pri ostvarivanju ciljeva i jačanju fiskalne odgovornosti. Nastavljena je i kontinuirana suradnja, kako s Ministarstvom financija, s obzirom na zakonom mu propisanu koordinacijsku ulogu u razvoju sustava financijskog upravljanja i kontrole, tako i s Državnim uredom za reviziju. Kako je unutarnja revizija Županije osnovana s ciljem uspješnog upravljanja i ostvarivanja zadaća korisnika proračuna, odobrene aktivnosti u izvještajnom razdoblju odnosile su se na daljnju uspostavu i razvoj cjelokupnog sustava financijskih kontrola u svrhu odgovornog i transparentnog upravljanja proračunskim sredstvima.

1. DONOŠENJE ODLUKA I DRUGIH AKATA

Iz područja financija i proračuna za razdoblje od 1. srpnja do 31. prosinca 2013. godine, župan je kao zakonom ovlašteni predlagatelj, podnio Županijskoj skupštini Koprivničko-križevačke županije, na raspravu i prihvaćanje, prijedloge sljedećih akata:

**a)** *proračunski akti:* Izmjene i dopune Proračuna Koprivničko-križevačke županije za 2013. godinu; Polugodišnji izvještaj o izvršenju Proračuna Koprivničko-križevačke županije za razdoblje od 1. siječnja do 30. lipnja 2013.; Izmjene i dopune Proračuna Koprivničko-križevačke županije za 2013. godinu; Proračun Koprivničko-križevačke županije za 2014. godinu s projekcijama za 2015. i 2016. godinu; Odluka o izvršavanju Proračuna Koprivničko-križevačke županije za 2014. godinu,

**b)** *razne odluke:* Odluka o davanju suglasnosti PIŠKORNICI d.o.o. regionalnom centru za gospodarenje otpadom sjeverozapadne Hrvatske za uzimanje beskamatnog zajma; Odluka o izvršavanju Proračuna Koprivničko-križevačke županije za 2014. godinu.

**c)** *zaključci:* Zaključak o davanju suglasnosti na izvršavanje planiranih rashoda Proračuna Koprivničko-križevačke županije za 2013. godinu; Zaključak o rasporedu sredstava Proračuna Koprivničko-križevačke županije za 2013. godinu jedinicama lokalne samouprave; Zaključak o rasporedu sredstava Proračuna Koprivničko-križevačke županije za 2013. godinu – političkim strankama; Zaključak o usvajanju Izvještaja o korištenju sredstava Proračuna Koprivničko-križevačke županije za razdoblje siječanj-lipanj 2013. godine - Proračunska zaliha; Zaključak o rasporedu sredstava Proračuna Koprivničko-križevačke županije za 2013. godinu (jedinicama lokalne samouprave); Zaključak o izmjeni Zaključka o rasporedu sredstava Proračuna Koprivničko-križevačke županije za 2013. godinu – za političke stranke; Zaključak o usvajanju Izvještaja o korištenju sredstava Proračuna Koprivničko-križevačke županije za 2013. godinu - Proračunske zalihe za listopad 2013. godine i studeni 2013. godine; Zaključak o prijenosu nabavljene nefinancijske imovine - izgradnja Područne škole i zdravstvene ambulante u Gregurovcu.

**d)** *razni izvještaji:* Izvješće o obavljenoj financijskoj reviziji Koprivničko-križevačke županije za 2012. godinu; Izvještaj o korištenju sredstava Proračuna Koprivničko-križevačke županije za razdoblje siječanj-lipanj 2013. godine – Proračunska zaliha; Izvještaj o korištenju sredstava Proračuna Koprivničko-križevačke županije za razdoblje listopad 2013. godine, studeni 2013. – Proračunska zaliha; Financijski izvještaji po razdobljima (1.1. do 31.3., 1.1. do 30.06. . 1.1. do 30.09. i 1.1. do 31.12.) sukladno Pravilniku o financijskom izvještavanju u proračunskom računovodstvu („Narodne novine“ broj 32/11.).

1. UPRAVLJANJE I RASPOLAGANJE IMOVINOM – NEKRETNINAMA I POKRETNINAMA

 Imovinu Županije, uz financijska sredstva, čine nekretnine i pokretnine u njezinom vlasništvu te imovinska prava, posebno u odnosu na trgovačka društva kojih je vlasnik ili suvlasnik kao i javnih ustanova kojima je osnivač. Prepoznajući važnost i značaj upravljanja imovinom uveden je sustav upravljanja imovinom, uspostavom Evidencije nekretnina. Radi se o evidenciji koje služi kao cjelovit pregled imovine s praćenjem stanja, vrijednosti, namjene kao i statusa imovine. Uspostavom navedenog sustava omogućen je proces donošenja učinkovitih i utemeljenih odluka o stjecanju, korištenju i raspolaganju imovinom bilo za praćenje rashoda ili otvaranje mogućnosti ostvarenja prihoda Županije.

 U Evidenciju nekretnina upisane su sljedeće nekretnine u Koprivnici:

 1. Poslovni prostori u **Ulici hrvatske državnosti 7**,

 - Županija je vlasnik nekretnine u Ulici hrvatske državnosti u 47/262 dijela.

 - Na prvom katu temeljem ugovora o zakupu dane su u zakup prostorije slijedećim zakupnicima: Kuglački savez Koprivničko-križevačke županije (soba 2), Društvo hrvatskih književnika, Podravsko-prigorski ogranak (soba 3), Športsko ribolovni savez Koprivničko-križevačke županije (soba 5), Šahovski savez Koprivničko-križevačke županije (soba 5), Predstavnik mađarske nacionalne manjine u Koprivničko-križevačkoj županiji (soba 6), Predstavnik albanske nacionalne manjine u Koprivničko-križevačkoj županiji (soba 6), Košarkaški savez Koprivničko-križevačke županije (soba 7), Zajednica udruga antifašističkih boraca i antifašista Koprivničko-križevačke županije (soba 8), Udruga dragovoljaca i veterana Domovinskog rata Republike Hrvatske (soba 10). Sobe 1, 4, 9 i 11 nisu u zakupu te ih koristi Županija. Podrumske prostorije koristi Županija za potrebe pismohrane, a djelomično ih koristi i Ministarstvo financija, Porezna uprava Koprivnica.

 - Napomena: Čeka se mišljenje Državnog ureda za upravljanje državnom imovinom radi realizacije zakupa prostora kojeg koristi Ministarstvo financija, Porezna uprava Koprivnica.

 2. Poslovni prostor na **Trgu bana Josipa Jelačića 15/II** je trenutno prazan (32,50 m2).

3. Županija je etažni vlasnik nekretnine u **Ulici Josipa Vargovića 1/II** u 42/6000 dijela. - Poslovni prostor je u zakupu od zakupnika Zajednica sportova Koprivničko-križevačke županije.

 4. Županija je vlasnik nekretnine na **Florijanskom trgu 4** u 714/1000 dijela.

 - Na prvom katu temeljem ugovora o zakupu dane su u zakup poslovne prostorije slijedećim zakupnicima: „PORA“ - Razvojnoj agenciji Podravine i Prigorja, Javnoj ustanovi za upravljanje zaštićenim prirodnim vrijednostima na području Koprivničko-križevačke županije, Vatrogasnoj zajednici Koprivničko-križevačke županije i Zavodu za prostorno uređenje Koprivničko-križevačke županije.

 5. Od **ostalih nekretnina** u vlasništvu Županije su:

 a) oranica (Kut) u Legradu- pribavljena nasljeđivanjem,

 b) kuća i dvor (Kalnik) – pribavljena u ovršnom postupku,

 c) livada, sjenokoša i dr. u Polevama (Koprivnički Ivanec) - obuhvaća više katastarskih čestica na kojima je uknjiženo pravo građenja u korist Piškornice d.o.o. Koprivnički Ivanec, temeljem Ugovora o osnivanju prava građenja od 10.07.2013. i Dodatka ugovoru o osnivanju prava građenja od 02.01.2014., sjenokoša Tubičevka u Polevama (Koprivnički Ivanec) - u postupku osnivanja prava građenja u korist Piškornice d.o.o. Koprivnički Ivanec, sjenokoša (Kunovec)- uknjiženo pravo građenja u korist Piškornice d.o.o. Koprivnički Ivanec, temeljem Ugovora o osnivanju prava građenja od 10.07.2013. i Dodatka ugovoru o osnivanju prava građenja od 02.01.2014., sjenokoša Oberski (Kunovec) - uknjiženo pravo građenja u korist Piškornice d.o.o. Koprivnički Ivanec, temeljem Ugovora o osnivanju prava građenja od 10.07.2013. i Dodatka ugovoru o osnivanju prava građenja od 02.01.2014.

 U Registru nekretnina, koji se odnosi na Ugovore o najmu i zakupu u kojima se kao zakupnik odnosno najmoprimac pojavljuje Županija, nalaze se nekretnine u Koprivnici na Trgu mladosti 18 i Ulica Antuna Nemčića 5, te oranica u Nemčićevoj ulici.

 Tako su Ugovor o zakupu zemljišta na Trgu mladosti 18, sklopili Milanović Natalija (kao vlasnik - zakupodavac) i Županija (zakupnik) 15.04.2013. godine. Zakup oranice i dvora na navedenoj adresi Županija koristi kao parkiralište.

 U Ulica Antuna Nemčića 5 nalazi se zgrada Županije. Osnovni Ugovor o zakupu poslovnih prostorija sklopljen je 05.10.1995. godine, a u postupku je izrada novog ugovora o zakupu temeljem Zakona o zakupu i kupoprodaji poslovnog prostora.

 Tu se još nalaze i Sporazumi o korištenju poslovnog prostora, odnosno nekretnini na adresama: Stjepana Radića 1 u Đurđevcu, Ulica Ivana Zakmardija Dijankovečkog 18 u Križevcima i Svilarska ulica 6 u Koprivnici. Nekretninu u Đurđevcu Sporazumom o korištenju poslovnog prostora i o financiranju zajedničkih materijalnih troškova od 28.03.2008., I. dodatkom od 01.11.2010. te II. dodatkom od 18.11.2010. sklopljenim između Grada Đurđevca i Županije, te prostor koristi Upravni odjel za prostorno uređenje, gradnju, zaštitu okoliša i zaštitu prirode, Ispostava Đurđevac. Isto tako, u Ulici Ivana Zakmardija Dijankovečkog - Ugovorom o međusobnim pravima i obvezama pri korištenju poslovnog prostora od 28.03.2008. sklopljenim između Županije i Grada Križevaca, dok poslovni prostor koristi Upravni odjel za prostorno uređenje, gradnju, zaštitu okoliša i zaštitu prirode, Ispostava Križevci.

 Za istaknuti je da je Odlukom Vlade Republike Hrvatske od 16.04.2003. Županiji dodijeljeno pravo upravljanja zgradom u Svilarskoj ulici 6 u Koprivnici. Ugovorom o rasporedu poslovnih prostora i načinu raspodjele materijalnih troškova korištenja zgrade od 18.11.2011. prostor koriste: Hrvatski laburisti - Stranka rada, Udruga hrvatskih dragovoljaca Domovinskog rata, Hrvatska stranka umirovljenika - HSU, Hrvatsko društvo političkih zatvorenika, Podružnica Koprivnica, Hrvatski domobran- Udruga ratnih veterana Koprivnica, Udruga ratnih veterana Hrvatski domobran, Ogranak Koprivnica, Zajednica udruga hrvatskih vojnih invalida Domovinskog rata Koprivničko-križevačke županije - HVIDR-a, Udruga hrvatskih vojnih invalida Domovinskog rata - HVIDR-a Koprivnica, Poljoprivredna savjetodavna služba, Hrvatska poljoprivredna agencija, Pučko otvoreno učilište, Hrvatska socijalno-liberalna stranka - HSLS, Socijaldemokratska partija Hrvatske - SDP, Hrvatska seljačka stranka - HSS, Savez samostalnih sindikata Hrvatske - SSSH, Autohtona - Hrvatska stranka prava **(**A-HSP).

 - Napomena: Čeka se mišljenje Državnog ureda za upravljanje državnom imovinom radi očitovanja o potrebi provođenja javnog natječaja za zakup poslovnih prostorija, kao i naplate zakupnine jer su korisnici prostora većim dijelom političke stranke.

1. JAVNA NABAVA

Nadalje, unutar Službe ureda župana obavljaju se *poslovi javne nabave objedinjeni za sve upravne odjele i županijske ustanove*. Svi podaci o javnim nabavama koje se provode, te pregled sklopljenih ugovora i njihovog izvršenja od 2010. godine nadalje objavljeni su na županijskoj web stranici. U predmetnom razdoblju provođeni su sljedeći postupci javne nabave: javna nabava roba (ukupna vrijednost ugovorenih roba: 1.446.693,77 kuna, od čega 981.058,50 kuna za škole, a 465.635,27 kuna za Županiju), javna nabava usluga (ukupna vrijednost ugovorenih usluga: 7.931.860,03 kuna, od čega 7.434.146,25 kuna za škole, a 497.713,78 kuna za Županiju) i javna nabava radova (ukupna vrijednost ugovorenih radova: 1.099.361,35 kuna za škole).

1. **STRATEGIJA RAZVOJA ŽUPANIJE I POJEDINI RAZVOJNI PROJEKTI**

 Posebna pažnja u izvještajnom razdoblju bila je usmjerena na provođenje niza poticajnih aktivnosti i odgovarajućih mjera u malom i srednjem poduzetništvu, gospodarstvu kao i ulaganju u izgradnju školskih objekata kako bi se cjelokupnim društvenim razvojem postigao jednaki standard života na cijelom području Županije. U ostvarivanju tog cilja vodili smo se i specifičnim razvojnim potrebama svakog pojedinog grada i općine na području Županije, a kako bi ostvarili uspješnu suradnju s predstavnicima lokalne izvršne vlasti. Ova suradnja i usklađeno djelovanje od iznimne su važnosti u pogoršanim uvjetima poslovanja na globalnoj razini gdje su negativni trendovi s početka 2013. godine prenijeti i u drugi dio izvještajnog razdoblja. Još uvijek imamo trend porasta broja nezaposlenih pa upravo to mora biti jedan od prioritetnih zadataka, ali na razini ne samo područne (regionalne) samouprave već i cijele Republike Hrvatske.

 Izneseni pokazatelji poslovanja s područja naše Županije ukazuju da su gospodarstvenici svoje poslovanje prilagodili novim uvjetima i okruženju te da su u većem broju uspjeli zadržati svoju stabilnost, a time i gospodarsku stabilnost Županije. Svima nama je cilj u sinergiji s ostalim jedinicama lokalne samouprave kreirati sustavnu regionalnu ekonomsku politiku s nizom osmišljenih mjera i programa. Time stvaramo i poticajno okruženje za razvoj poduzetništva što i jest osnova blagostanja i to ne samo lokalne zajednice. U želji da konkretno pomognemo našim gospodarstvenicima kako bi lakše prebrodili ova krizna vremena Proračun Koprivničko-križevačke županije smo za 2013. godinu prilagodili novonastalim okolnostima. Pri tome rashode uvijek temeljito preispitujemo i racionaliziramo kako bi u granicama mogućnosti povećali sredstva za financiranje razvojnih i infrastrukturnih projekata.

1. KONKURENTNO, KOMUNALNO I VODNO GOSPODARSTVO

 Nastavljena je *subvencija kamata poduzetničkih kredita* u suradnji s Ministarstvom poduzetništva i obrta i poslovnim bankama kroz nekoliko kreditnih linija, sve uz nastavno kontinuirano mjesečno praćenje statusa za 178 korisnika kredita po tekućim projektima. Od toga, četiri korisnika kredita zatražila su prolongat otplate, a dva prolongata su odobrena i od strane poslovne banke. U drugom polugodištu 2013. godine za subvencioniranje kamate je isplaćeno 1.099.912,43 kune, a u sklopu Lokalnih projekata razvoja 2013 (u daljnjem tekstu: LPR), a koji mogu biti za KREDITIRANJE mikro poduzetništva (u daljnjem tekstu: MK) te za malo i srednje gospodarstvo (u daljnjem tekstu: MG). Održane su po dvije sjednice Povjerenstva za LPR MG te su u poslovne banke upućena tri zahtjeva u vrijednosti 2.498.754,00 kuna, a po realizaciji kredita planirano je novo zapošljavanje deset osoba. U odnosu na LPR MK u poslovne banke su na daljnju obradu upućena tri zahtjeva u vrijednosti 350.000,00 kuna s planiranim novozapošljavanjem dvije osobe. U poslovnim bankama su ukupno odobrena četiri kredita u vrijednosti 5.651.658 kuna i novozapošljavanjem devetnaest osoba za LPR MG i dva kredita u vrijednosti 290.000,00 kuna i planiranim novozapošljavanjem jedne osobe za LPR MK.

 Radi poticanja daljnjeg razvoja poduzetničkih ulaganja i privlačenja kvalitetnih investicija na području Županije u izvještajnom razdoblju dodijeljene su potpore za *izgradnju komunalne infrastrukture u poduzetničkim zonama*. Za sufinanciranje izrade projektne dokumentacije i izgradnju komunalne infrastrukture u poduzetničkim zonamaiz Proračuna za 2013. godinu, temeljem triju Zaključaka o rasporedu sredstava, isplaćeno je 190.336,03 i to: Gradu Križevci za poduzetničku zonu „Gornji Čret“ – 54.706,42 kuna (za izgradnju prometne i komunalne infrastrukture u gospodarskoj zoni „Gornji Čret“ te izgradnju plinovoda do gospodarske zone „Gornji Čret“), Gradu Đurđevac za poduzetničku zonu „A“ – 3.240,00 (za izradu parcelacijskog elaborata za spojnu cestu od ceste Đurđevac-Ferdinandovac do ceste D“) i Općini Koprivnički Ivanec za poduzetničku zonu „Koprivnički Ivanec“ – 132.389,61 kuna (za rekonstrukciju dijela ceste LC26154 (UK1) i izgradnju oborinskog kolektora u ulici UK1 Poslovne zone Koprivnički Ivanec).

 Također, ostvareno je i *sufinanciranje gradnje vodne i komunalne infrastrukture* za investicije jedinica lokalne samouprave od posebnog prioriteta prema ŽRS-a. Za sufinanciranje izrade projektne dokumentacije i izgradnju komunalne infrastrukture u poduzetničkim zonama iz Proračuna za 2013. godinu, temeljem dvaju zaključaka o rasporedu sredstava, isplaćeno je 136.928,63 kuna i to Gradu Koprivnici 119.869,78 kuna za komunalno opremanje u sveučilišnom kompleksu Kampus (izgradnja vodovoda i odvodnje) i komunalno opremanje (izgradnju dijela vodovoda i odvodnje te izmicanje kolektora) građevinske parcele u stambenoj zoni „Cvjetna“ predviđene za izgradnju Obrtničke škole, te Općini Koprivnički Ivanec 17.058,85 kuna za izgradnju pješačko-biciklističke staze i cestovne kanalizacije u dijelu Koprivničke ulice u Koprivničkom Ivancu duljine 397 m. Sufinancirane su i *green field* investicije na području Koprivničko-križevačke županije s okvirno 30.000 kuna za projektno tehničku dokumentaciju do građevinske dozvole.

 U području *vodnog gospodarstva*, do kraja 2013. godine izgrađeno je cca 1.315 km magistralne *vodovodne mreže* na području Županije, a od čega 36,5 km u 2013. godini. Za završetak vodoopskrbnog magistralnog sustava biti će potrebno izgraditi još 409 km i sanirati oko 27 km postojeće mreže. Priključeno je 25.700 kućanstava na javni vodovod (ukupno na području Županije ima 38.322 kućanstva prema popisu iz 2011. godine), postotak priključenosti kreće se oko 67%. Izgrađeno je oko 419 km *kanalizacijske mreže* na području Koprivničko-križevačke županije, od čega 12,2 km u 2013. godini. Priključeno je 16.720 kućanstava na javnu odvodnju (ukupno na području Županije ima 38.322 kućanstava prema popisu iz 2011. godine), postotak priključenosti iznosi oko 43%.

 U vodno gospodarstvo u 2013. godini uloženo je 22,876 milijuna kuna.

 Kad govorimo o *promociji i podupiranja poduzetnika i obrtnika* ne smijemo izostaviti i 16. Obrtnički i gospodarski sajam Koprivničko-križevačke županije koji pokazuje uspon u broju izlagača, partnera i posjetitelja koji dolaze. Županija je kao suorganizator 16. Obrtničkog i gospodarskog sajma u Križevcima u podmirenju ukupnih troškova koji iznose 357.540,17 kuna, sudjelovala sa 170.000,00 kuna, dok je Ministarstvo poduzetništva i obrta sufinanciralo manifestaciju s 30.000,00 kuna. Županija je bila uključena u projekt „Susret CROMA 2013.“ te je uz Grad Križevce bila jedan od partnera dodjele godišnjih nagrada i priznanja HUM-CROMA. Na svečanosti je održana prezentacija gospodarstva i potencijala za ulaganja na prostoru Koprivničko-križevačke županije. U realizaciji projekta Županija je sudjelovala s 20.000,00 kuna.

 U području *komunalnog gospodarstva*, u studenom 2013. godine Ministarstvo graditeljstva i prostornog uređenja izdalo je Lokacijsku dozvolu za zahvat u prostoru -Izgradnja Regionalnog centra za gospodarenje otpadom sjeverozapadne Hrvatske „Piškornica“ s pristupnom prometnicom u općini Koprivnički Ivanec u Koprivničko-križevačkoj županiji. U prosincu 2013. godine potpisan je Sporazum o ulaganju sredstava Fonda za zaštitu okoliša i energetsku učinkovitost u pripremu i provedbu projekata izgradnje RCGO „Piškornice“ za prijavu na sufinanciranje iz sredstava EU fondova, izgradnje pretovarnih stranica i sanacije odlagališta otpada na području četiri županije sjeverozapadne Hrvatske. Dio Sporazuma koji se odnosi na pripremu i provedbu projekta izgradnje RCGO Piškornica obuhvaća beskamatni zajam za otkup preostalog zemljišta u cilju rješavanja imovinsko-pravnih odnosa, kao i 100% financiranje izrade preostale projektno-tehničke dokumentacije i istražnih radova na lokaciji RCGO „Piškornica“, što ukupno za taj dio Sporazuma iznosi 6,5 milijuna kuna.

 Županija je sufinancirala u 2013. godini j*edinicama lokalne samouprave* (I., II. i III. stupnja razvijenosti) s 5% od ukupnih *troškova gradnje vodoopskrbe, odvodnje i pročišćavanja*, u iznosu od 1.116.033,88 kuna, od ukupno osiguranih  u Proračunu 1.300.000,00 kuna  (realizacija 85,85%). Dovršeni su i predani Glavni projekti za „Akumulaciju Sirova Katalena“ (sa Prijedlogom vanjske granice inundacijskog pojasa za javno vodno dobro i vodno dobro i Geodetskim elaboratom parcelacije za javno vodno dobro i vodno dobro), „Sustav navodnjavanja pilot projekta Koljak“ te „Transportni cjevovod od Akumulacije do retencije Koljak“ u 11 knjiga. Na glavnim projektima izvršene su pozitivne kontrole glede mehaničke otpornosti i stabilnosti betonskih i zidanih konstrukcija za složeni sustav hidrotehničkih objekata koju je izvršio Građevinski fakultet iz Zagreba, u vrijednosti od 15.500,00 kuna bez PDV-a, odnosno 19.375,00 kuna s PDV-om te mehaničke otpornosti i stabilnosti temeljnih konstrukcija, konstrukcija zaštite građevnih jama i podzemnih građevina, temeljnog saniranog tla te nasutih građevina i odlagališta za složeni sustav hidrotehničkih objekata, od strane Geoekspert d.o.o. iz Zagreba, u vrijednosti od 57.900,00 bez PDV-a, odnosno 72.375,00 kuna s PDV-om. Dio ugovorene gradnje po provedenim javnim nabavama nije realiziran zbog izostanka financijskih ugovora JLS s Hrvatskim vodama (npr. vodovodna mreža Prugovac – Kozarevac, Rakitnica Donje Zdjelice, Brodić i Tolnica, Suha Katalena, Sveta Ana, Gregurovec – Ferežani, Bojnikovec, Veliki i Mali Raven, Erdovec i  Dijankovec, Carevdar, Poljana Križevačka, dio kanalizacije u Peterancu).

Osim što se intenzivno radilo na podizanju proizvodnje i konkurentnosti proizvođača na našim prostorima, vodila se posebna briga i o *infrastrukturi u ruralnim područjima.* U izvještajnom razdoblju u suradnji s jedinicama lokalne samouprave realiziran je jedan projekt modernizacije javne ceste Sveta Helena - Glogovnica. Ukupan iznos je bio 1,07 milijuna kuna, a Grad Križevci je sufinancirao ovaj projekt sa 320.000 kuna. Ostali projekti su financirani sredstvima Županijske uprave za ceste Križevci.

 Za *djelatnost katastarske izmjere zemljišta* u Županiji u 2013. godini izdvojeno je 702.501,33 kune, a u to je bilo uključeno:

 1) Grad Đurđevac - provođenje katastarske izmjere u svrhu izrade katastra nekretnina na području grada Đurđevca (naselja Đurđevac i Grkine) za K.O. Đurđevac I, Đurđevac II i dijela K.O. Virje,

 2) Općina Koprivnički Ivanec - izrada katastra nekretnina na području Općine Koprivnički Ivanec za k.o. Koprivnički Ivanec. U prvih šest mjeseci isplaćeno je 274.752,08 kuna, a preostali iznos u drugom polugodištu.

1. SUSTAV GOSPODARENJA ENERGIJOM

 Kroz kontinuirane aktivnosti potiče se *energetska učinkovitost i korištenje obnovljivih izvora energije* na području Županije. Među programima koji su ostvareni ove godine su i izrada Programa energetske učinkovitosti u neposrednoj potrošnji energije Koprivničko-križevačke županije za razdoblje 2014. do 2016., sukladno Zakonu o učinkovitom korištenju energije u neposrednoj potrošnji („Narodne novine“ broj 152/08., 55/12., 101/13. i 153/13 – pročišćeni tekst), od strane ugovorenog izrađivača ENVIRODUAL d.o.o. Zagreb, u vrijednosti 127.000 kuna. Započela je uspostava baze podataka o potrošnji energije u zidarstvu – donacija UNDP-u. Informacijski sustav gospodarenja energijom Koprivničko-križevačke županije (ISGE) je aplikacija na nacionalnom nivou u koji se unose svi relevantni podaci iz domene gospodarenja energijom za objekte o kojima skrbi Županija, a koji se, uz uvjet održavanja sustava (redovito unošenje podataka) može koristiti kao baza podataka i najrazličitije analize. ISGE-om je obuhvaćeno 67 objekata, od čega se 29 objekata odnosi na matične, a 38 objekata na područne ustanove. Unos računa za energente i vodu vrši se redovito na 90% objekata, a očitanje brojila na 50% objekata. Ukupno gledajući, ISGE sustav je kompletiran u 80%.

 Županija je u kolovozu raspisala Javni poziv za projekt financijske potpore fizičkim osobama za investicije u sunčeve toplinske sustave i ostale mjere energetske učinkovitosti na području Koprivničko-križevačke županije u 2013. godini. Javni poziv je raspisan za dvije vrste sustava: kotlovske sustave (ugradnja, zamjena neučinkovitih centralnih sustava kotlovima na biomasu) i solarne sustave (ugradnja solarnih kolektora za pripremu potrošne tople vode). Županija je predmetni projekt prijavila Fondu za zaštitu okoliša i energetsku učinkovitost (projekt energetske učinkovitosti u zgradarstvu) u ukupnoj vrijednosti projekta od 1.000.000,00 kuna (50% korisnik, 40% Fond i 10% Županija) pri čemu su odobrena sredstva Fonda u vrijednosti 400.000,00 kuna kroz dvije godine i županijska sredstva od 100.000,00 kuna. S tim u svezi potpisan je i Ugovor sa Fondom za zaštitu okoliša i energetsku učinkovitost kojim se uređuje sufinanciranje projekata u ukupnoj visini od 50% ukupne vrijednosti projekata. Na Javni poziv pristigla je 31 prijava, od čega je 27 prihvatljivih obzirom na objavljena Mjerila i kriterije. Za 6 ugrađenih kotlovskih sustava pristigli su Zahtjevi za povratom sredstava, Povjerenstvo je obavilo očevid na licu mjesta te su izdana Rješenja o sufinanciranju i isplaćena sredstva u ukupnoj vrijednosti od 79.590,74 kuna. Obzirom da je Ugovorom sa Fondom sufinanciranje predmetnih projekata predviđeno kroz dvije godine, Javni poziv se nastavlja u 2014. godini.

1. POLJOPRIVREDA, RURALNI RAZVOJ I TURIZAM

U 2013. godini Županije je u suradnji s Hrvatskom poljoprivrednom agencijom (u daljnjem tekstu: HPA) provodla sljedeće programe, a u skladu s potpisanim ugovorima od 02. srpnja 2013. godine, a to su: poticanje utvrđivanja kvalitete stočne hrane, poticanje utvrđivanja genetske sposobnosti putem analize mlijeka i poticanje utvrđivanja kvalitete meda.

Poticanje utvrđivanja kvalitete stočne hrane ima za cilj razvoj konkurentne primarne poljoprivrede i podizanje tehnološke razine proizvodnje mlijeka na području Koprivničko-križevačke županije s tendencijom smanjenja troškova ishrane stoke optimalnim balansiranjem komponenata ishrane kod OPG-a na području Koprivničko–križevačke županije koji drže više od 26 muznih krava. Izvršeno je 200 ispitivanja uzoraka stočne hrane na 100 OPG-a, a u tu svrhu utrošeno 30.000,00 kuna koje su predviđene Proračunom. Analizom mlijeka može se utvrditi genetski potencijal životinje u smislu količine i kvalitete mlijeka, a sve s ciljem optimalizacije korelacijskih odnosa količine, kvalitete, prehrane i troškova na 100 OPG-a. U 2013. izvršeno je 300 analiza mlijeka, a u Proračunu Županije planirana su i utrošena sredstva u iznosu od 30.000,00 kuna.

Cilj poticanja utvrđivanja kvalitete meda je razvoj konkurentne primarne poljoprivredne proizvodnje, te pčelarima osigurati potvrdu o vrijednosti njihovih proizvoda (provedenim fizikalno-kemijskim ispitivanjima), a također davanje pčelarima i potrošačima informacije o kvaliteti i sigurnosti proizvoda. U 2013. godini u Odjelu za kontrolu kvalitete meda HPA u Križevačkoj Poljanki obuhvaćeno je 50 pčelara odnosno ispitano 82 uzoraka. U Proračunu Koprivničko-križevačke županije planirana su sredstva u iznosu od 37.035,00 kn koja su i realizirana.

Poduzeti su i mjere poticanja razvoja poljoprivredne proizvodnje subvencioniranjem kamata, poticanje podizanja novih višegodišnjih nasada, poticanje proizvodnje povrća i cvijeća u zaštićenom prostoru, poticanje osiguranja u poljoprivredi, poticanje kontrole zemljopisnog porijekla vina, subvencije poljoprivrednicima - izrada dokumentacije za legalizaciju izrađenih gospodarskih objekata, poticanje navodnjavanja na otvorenom poljoprivrednom zemljištu, poticanje ekološke proizvodnje, unapređenje postojećih i razvoj novih oblika turističke ponude, očuvanje biološke i krajobrazne raznolikosti.

Nastavili smo provoditi projekte s ciljem *unapređenja i proširenja ponude i podizanja kvalitete turizma* na području Županije. Tu svakako moramo spomenuti i manifestacije: Dani travnjaka, Dani povrća i Dani voća koje su financirane u potpunosti iz financijskih sredstava Županije. Cilj aktivnosti poljoprivrednih turističkih manifestacija je promocija poljoprivredne proizvodnje, te očuvanje tradicije i običaja kao i poticanje i predstavljanje starih zanata i obrta. Na manifestacijama u 2013. godini su predstavljeni brojni poljoprivredni proizvođači kroz tiskani katalog, putem elektronskih i pisanih medija. Ukupno je na svim manifestacijama bilo prisutno oko 500 izlagača i poljoprivrednih proizvođača. Županija je upravo takvim manifestacijama iskazala volju da sa svim mogućim sredstvima potiče poljoprivredu i ruralni razvoj. Provođenje programa u poljoprivredi u proteklom je razdoblju bilo fokusirano na poticanje podizanja novih višegodišnjih nasada, poticanju osiguranja u poljoprivredi kao i obrazovanju specijaliziranih zanimanja u poljoprivredi. Samo za te tri spomenute aktivnosti odvojili smo gotovo milijun kuna izravne pomoći za poljoprivrednike.

 U šestomjesečnom razdoblju intenzivno se radilo i na *razvoju i promociji* područja Županije. Turistička zajednica Koprivničko-križevačke županije organizirala je seminar za turističke vodiče (Hrvatska turistička zajednica sufinancirat će troškove seminara s 45.000 kuna).

 Osim toga, Županijska turistička zajednica u suradnji sa Hrvatskom turističkom zajednicom provodila je u opisanom razdoblju projekt izrade aplikacije naziva „Podravina i Prigorje na dlanu“. Svrha ovog projekta je pružanje turističkih informacija kao što su smještaj, ugostiteljski objekti, ponuda na vinskim cestama, najava događanja i drugih, svim zainteresiranim korisnicima pametnih telefona i iPad uređaja. Ukupna vrijednost projekta je 50.000 kuna od čega će Hrvatska turistička zajednica financirati 40.000 kuna, a Turistička zajednica Koprivničko-križevačke županije 10.000 kuna. Izradom ove aplikacije Koprivničko-križevačka županija će među prvima u RH na ovaj način turistima i posjetiteljima pružati informacije o kompletnoj turističkoj ponudi na području Županije.

1. PROGRAM ZAŠTITE I SPAŠAVANJA

 Isto tako, kroz Službu ureda župana vršili su se poslovi *zaštite na radu, civilne zaštite, samozaštite vatrogastva i drugih poslova* sličnog karaktera prenijetih na Županiju. U izvještajnom razdoblju ispunjene su sve zakonske obveze vezane uz financiranje sustava zaštite i spašavanja, te preuzete obveze po ugovorima s hitnim službama kojima se osiguralo opremanje i djelovanje timova. Vezano uz navedene poslove valja izdvojiti sljedeće operativne aktivnosti provedene u izvještajnom razdoblju:

- priprema Smjernica za organizaciju sustava zaštite i spašavanja na području Koprivničko-križevačke županije za 2013.; priprema Plana zaštite od požara i tehnološke eksplozije; priprema rješenja o izmjeni Rješenja o imenovanju stožera zaštite i spašavanja Koprivničko-križevačke županije; Plana zaštite i spašavanja Koprivničko-križevačke županije i ažuriranje Plana civilne zaštite Koprivničko-križevačke županije, sve kako bi se isto razmatrali i donijeli od strane Županijske skupštine.

 Smatramo bitnim napomenuti da smo sudjelovali i u provođenju sljedećih aktivnosti: provođenje EU projekata SEERISK i DRAVIS 3, sudjelovanje u obrani od poplave i sanaciji poplavljenih područja, te izgradnji nasipa u suradnji sa Hrvatskim vodama, sudjelovanje u provedbi pokazne vježbe Virovitica 2013-10, pomoć u provedbi osposobljavanja djelatnika javnih vatrogasnih postrojbi na području Županije, sve u suradnji sa Zavodom za hitnu medicinu Koprivničko-križevačke županije – ukupno osposobljeno 97 djelatnika, prisustvovanje proslavama DVD-a na području Županije, ispunjavanje upitnika za procjenu rizika i slično.

1. PLANOVI ZA 2014. GODINU (A-D)

 RCGO “Piškornica” procijenjene vrijednosti 70 milijuna eura biti će aplicirana na korištenje bespovratnih sredstava kohezijskog fonda EU do lipnja 2014. godine. Hrvatske vode donijeti će odluku o dinamici gradnje vodne građevine akumulacija “Sirova Katalena”, gdje su nositelji investicije vrijedne 55 milijuna kuna bez PDV-a, a čiji je sastavni dio projekta navodnjavanje. Provodit će se mjere poticanja energetske učinkovitosti kroz sufinanciranje kućanstava na uvođenje energetski učinkovitih sustava grijanja i onih građevinskih radova koji tome doprinose – prozori, fasade, itd., završit će se ISGE – informacijski sustav za gospodarenje otpadom za zgrade javnog sektora (škole i sl.), te će se izraditi Rudarsko geološka studija mineralnih sirovina za područje Županije.

1. PROSTORNO UREDENJE I GRADNJA

 U dijelu postupanja prema zakonima iz područja prostornog uređenja i gradnje tijekom izvještajnog razdoblja u ovom Upravnom odjelu ukupno je iz prethodnog razdoblja prenijeto i u istom razdoblju novih zaprimljeno **1.094** zahtjeva (lokacijskih dozvola, rješenja za građenje i o uvjetima građenja, rješenja o izvedenom stanju i drugih rješenja, uporabnih dozvola, uvjerenja i potvrda i dr.), a u izvještajnom razdoblju ukupno je riješeno **1.080** od ukupno rješavanih predmeta. U izvještajnom razdoblju od ukupno prikazanih predmeta prema odredbama Zakon o postupanju s nezakonito izgrađenim zgradama riješeno je 523 zahtjeva.

1. ZAŠTITA OKOLIŠA I ZAŠTITA PRIRODE

 U dijelu postupanja zaštite okoliša i prirode, te postupanja sa otpadom (izdavanje dozvola za gospodarenjem otpadom, posebnih uvjeta zaštite prirode i okoliša, vođenje postupaka ocjene zahvata za ekološku mrežu i dr.) tijekom izvještajnog razdoblja zaprimljeno je novih i prenijeto iz prethodnog razdoblja ukupno **208** zahtjeva, od kojih je riješeno **171** od ukupno rješavanih predmeta.

1. ZDRAVSTVO I SOCIJALNA SKRB

 U periodu od srpnja do prosinca 2013. sukladno odredbama Zakona o postupanju s nezakonito izgrađenim zgradama („Narodne novine“ broj 86/12. i 143/13. – pročišćeni tekst) (izdavanje lokacijskih dozvola, rješenja o uvjetima građenja, rješenja o izvedenom stanju, potvrde glavnih projekata i drugo) zaprimljeno je 315 novih, a izdano je 305 od ukupno zaprimljenih *raznih dozvola za gradnju*, te su izdana 523 rješenja za zadržavanje objekata u prostoru (legalizacija).

 Tijekom drugog polugodišta župan je dao pozitivno mišljenje na nekoliko zapošljavanja u zdravstvenim ustanovama - doktora medicine i prvostupnika sanitarnog inženjerstva u Zavodu za javno zdravstvo Koprivničko-križevačke županije, te 2 doktora medicine u Zavodu za hitnu medicinu Koprivničko-križevačke županije. Rješenjima opisanima na strani 4. ovog Izvješća, župan je razriješio dužnosti dotadašnje predsjednike i članove upravnih vijeća zdravstvenih ustanova, te imenovao nove predstavnike osnivača u ovim tijelima. S obzirom na svoje ovlasti iz Statuta Županije, ali i obveza koje proizlaze iz drugih akata Županije, rukovodeći se prvenstveno potrebama i stručnom kompetentnošću osoba za to, župan je svojim rješenjima (opisana na strani 3. i 4. ovog izvješća) imenovao osobe u Savjet za zdravlje, Povjerenstvo za suzbijanje zlouporabe droga, Županijsko vijeće za prevenciju u lokalnoj zajednici, te u Povjerenstva za utvrđivanje uvjeta za početak rada obiteljskih domova u Donjoj Glogovnici i Glogovcu.

 Preventivni *programi* *brige o zdravlju* na području Županije provedeni su u partnerstvu sa Zavodom za javno zdravstvo Koprivničko-križevačke županije koji je tijekom 2013. godine obavljao niz preventivnih aktivnosti iz područja školske medicine (cijepljenje, zdravstveni pregledi, zdravstveni odgoj, savjetovališni rad), epidemiologije, mikrobiologije, javnog zdravstva i zaštite mentalnog zdravlja (Nacionalni program ranog otkrivanja raka dojke, Nacionalni program ranog otkrivanja raka debelog crijeva, Nacionalni program ranog otkrivanja raka grlića maternice i slično) kao i iz područja zdravstvene ekologije.

 Sukladno Zakonu o zdravstvenoj zaštiti, Županija daje *koncesije za obavljanje primarne zdravstvene zaštite*. Temeljem odluke župana i suglasnosti nadležnog ministra te zaključenih ugovora o koncesiji, javnu zdravstvenu službu na primarnoj razini na dan 31. prosinca 2013. godine obavlja 122 koncesionara. Planom davanja koncesija utvrđuje se potreba novih ugovaranja koncesija, sukladno Mreži javne zdravstvene službe, broju stanovnika i osiguranih osoba na pojedinom području, popunjenosti zdravstvenih timova, a vodeći računa o osnovnim načelima zdravstvene zaštite: sveobuhvatnosti, kontinuiranosti, dostupnosti i cjelovitog pristupa u primarnoj zaštiti.

 Nastavljaju se i *programi jednokratnih novčanih pomoći* pojedincima ili obiteljima. U drugom polugodištu 2013. godine iz sredstava proračunske zalihe pomoglo se 11 socijalno ugroženih obitelji s ukupnim iznosom od 30.260,43 kuna. Spomenutim iznosom socijalno ugroženim obiteljima pomoglo se u plaćanju troškova režija, liječenja, nabavi namirnica i zadovoljavanju nekih drugih osnovnih životnih potreba.

 Na području Županije kontinuirano se ulaže u *zdravstvene ustanove*, ali i u različite *preventivne programe u cilju promocije zdravog načina života i osvješćivanja građana o potrebi brige za svoje zdravlje*. Od 14.119.221 kuna decentraliziranih sredstava u drugom polugodištu utrošeno je 9.272.707 kuna. Od 3.243.135 kuna predviđenih za 2013. godinu za potrebe iznad standarda u zdravstvu,  utrošeno je ukupno 3.003.356 kuna,  od čega 2.121.226  kuna u drugom polugodištu. Od spomenutog (utrošenih 2.121.226 kuna iznad standarda u drugom polugodištu), s 764.122 kuna ostvarenih od uplaćene koncesijske naknade financiran je rad uprave Doma zdravlja Koprivničko-križevačke županije,  s  325.216 kuna financirani su troškovi  TIM 2 u Križevcima (Zavod za hitnu medicinu Koprivničko-križevačke županije), a s 885.400 kuna nabava  medicinske opreme (ergometar, mikroskopi, autoklav, centrifuga, lifter i dr.)  i dodatna ulaganja na objektima Opće bolnice „dr. T. Bardek“ Koprivnica (projektna dokumentacija za zgradu odjela pedijatrije, sanacija krovišta, troškovi izrade projekta za prijavu za EU fondove i energetsku učinkovitost). Preostalih 146.488 kuna utrošenih  iz nadstandarda u drugom polugodištu odnosio se na troškove vezane za obavljanje mrtvozorstva, te projekte vezane za prevenciju ovisnosti i kriminaliteta djece i mladih.

1. OBRAZOVANJE, KULTURA, ZNANOST I SPORT

 Uređene su i obnovljene brojne osnovne i srednje škole pa smo sve bliže standardu jednosmjenske nastave u većem dijelu Županije. Uz iznimnu pomoć jedinica lokalne samouprave i Zajednicu športova Koprivničko-križevačke županije u ruralnim sredinama je potaknuto osnivanje Malih sportskih škola koje omogućavaju našim najmlađim stanovnicima bavljenje sportom, ali i usmjeravanje na zdrav život i ispravne vrijednosti.

 Županijska razvojna strategija, ali i sama izvršna vlast opredijelila se na ciljani razvoj školstva kroz podizanje standarda u materijalnom i stručnom području obrazovanja. Unutar decentraliziranih sredstava osiguran je minimalni financijski standard u osnovnom i srednjem školstvu nužan za realizaciju nastavnog plana i programa; osigurana su sredstva za opće troškove osnovnih i srednjih škola (naknade troškova zaposlenima, rashodi za materijal i energiju, rashodi za usluge, ostali nespomenuti rashodi poslovanja i financijski rashodi); prijevoz učenika osnovnih škola; prijevoz učenika srednjih škola kao i sredstava za materijal i usavršavanje. Iz samog izvornog prihoda Županije osigurana su sredstva za školsko obrazovne ustanove kojima je osnivač Županija i to:

 1) *osnovne škole:* podmirenje troškova energije u osnovnim školama u iznosu 989.382,82, prijevoz učenika osnovnih škola u iznosu od 1.156.977,50 kn, komunalne usluge u iznosu od 84.510,05 kn, za učenička natjecanja – 153.647,30 kn (prehrana sudionika na županijskim natjecanjima, rad stručnih povjerenstava i prijevoz sudionika na natjecanje), nagrade učenicima – 65.670,50 kn (nagrade učenicima mentorima koji su osvojili prva tri mjesta na državnim natjecanjima), škola plivanja za 538 učenika u iznosu od 87.694,00 kn, za podmirenje dijela troškova za glazbenu školu – Centar za kulturu Đurđevac – 100.000 kn, sufinanciranje u 50% - tnom iznosu plaće za logopeda za škole koje gravitiraju Koprivnici  - 58.561,33 kn.

 2) *srednje škole*: podmirenje troškova energije u srednjim školama u iznosu 883.773,60 kn, Centar izvrsnosti Gimnazije „Fran Galović“ Koprivnica – 49.438,50 kn, za učenička natjecanja – 75.871,04 kn (prehrana sudionika na županijskim natjecanjima, rad stručnih povjerenstava i prijevoz sudionika na natjecanje), komunalne usluge – 156.537,39 kn, nagrade učenicima – 56.787,50 kn, najamnina za zgradu Gimnazije „Fran Galović“ Koprivnica – 2.751.490,26 kn, transfer Obrtničkoj školi Koprivnica – 254.950,50 kn, sufinanciranje prijevoza učenika srednjih škola – 5.788.600,43 kn izvorni prihodi.

Sve to podiže razinu kvalitete odgoja i obrazovanja u školama na području Županije, zadovoljavanje specifičnih potreba djece i mladih, te potiče razvoj znanja i vještina učenika kroz izvannastavne i izvanškolske programe. Omogućeno je funkcioniranje rada stručnih vijeća, natjecanja, stipendiranje studenata, pri čemu je posebno potrebno istaknuti nastavak stipendiranja studenata na poslijediplomskim studijima. Izražen je i partnerski odnos Županije prema školama koje sudjeluju u projektima financiranim iz fondova Europske unije.

U drugom dijelu godine nastavljena su i dovršena *kapitalna ulaganja u školstvo* kako slijedi:

- rekonstrukcija zgrade Srednje škola Koprivnica – u 2013. godini završena prva faza radova u ukupnom iznosu od 2.964.377,00 kn s PDV-om, a dio investicije sufinanciran je sredstvima Fonda za zaštitu okoliša i energetsku učinkovitost u iznosu od 1.079.538 kn,

- rekonstrukcija Učeničkog doma Križevci – u 2013. godini završena prva faza radova u ukupnom iznosu od 1.771.061,28kn s PDV-om, a dio investicije sufinanciran je sredstvima Fonda za zaštitu okoliša i energetsku učinkovitost u iznosu od 133.100,00 kn; završena je II. faza izgradnje škole i športske dvorane OŠ Sokolovac – u 2013. realizirana u iznosu od 2.772.463,08 kn – dio škole i školske športske dvorane izgrađen je „pod krov“, a investiciju je samostalno financirala Županija; završena je II. faza izgradnje škole i športske dvorane OŠ Legrad - 3.697.847,56 kn s PDV-om (dio DEC, dio izvorni prihodi),

- rekonstrukcija kotlovnice OŠ Sokolovac u ukupnom iznosu od 237.000,00 kn,

- završena je izgradnja Područne škole Sigetec, čija je izgradnja i opremanje koštala ukupno 4.549.946,06 kn;uređenje okoliša Područne škole Sigetec – 203.521,75 kn,

- adaptacija prostora Područne škole Kunovec, u ukupnom iznosu od 37.000 kn.

*Decentraliziranim sredstvima ostvareno je*:

- adaptacija sanitarnih čvorova u objektu Osnovne škole „Grigor Vitez“ Sveti Ivan Žabno, ukupna vrijednost izvedenih radova iznosila je 69.815,00 kuna,

- zamjena dotrajale stolarije na školskoj zgradi Osnovne škole Sveti Petar Orehovec, radovi su izvedeni u okviru programa poboljšanja energetske učinkovitosti školskih objekata u vrijednosti od 43.366,03 kuna,

- izgrađene nadstrešnice na objektu školske sportske dvorane OŠ Grgura Karlovčana Đurđevac, ukupne vrijednosti 27.899,45 kuna,

- sanacija krovišta Osnovne škole Ferdinandovac, ukupne vrijednosti 74.687,50 kn; namještaj za osnovne i srednje škole – 205.566,25 kn.

Program *javnih potreba u kulturi* obuhvaća sufinanciranje projekata i programa udruga i javnih ustanova u kulturi tijekom 2013. godine u ukupnom iznosu od 1.422.872,98 kuna. Među navedenim potrebno je istaknuti sufinanciranje rada pokretnih knjižnica kojim se osigurava dostupnost knjige na čitavom području Županije, kao i rada Galerije naivne umjetnosti Hlebine. Sredstva se osiguravaju i za rad Zajednice kulturno - umjetničkih udruga, muzejskih ustanova, sufinanciranje izdavačke djelatnosti, nabavu knjiga općinskim i gradskim knjižnicama, organiziranje manifestacija županijskog i međunarodnog karaktera, zaštitu spomenika kulture i sakralnih objekata te dodatna ulaganja ustanova (obnova objekata, nabava opreme i slično).

 Programom *javnih potreba u sportu* osigurana su sredstva za provođenje sportskih aktivnosti djece i mladih, djelovanje sportskih udruga, zajednica i saveza, organizacija domaćih i međunarodnih natjecanja, sportsko-rekreacijske aktivnosti građana, sportske aktivnosti osoba s posebnim potrebama i slično. Sufinancirani su programi Zajednice sportova Koprivničko-križevačke županije u iznosu od 1.410.000,00 kuna.

 I-1) PLANOVI ZA 2014. GODINU

Sukladno Proračunu Koprivničko-križevačke županije za 2014. godinu i projekcijama za 2015. i 2016. godinu („Službeni glasnik Koprivničko-križevačke županije“ br. 17/13.) i usvojenim programima iz područja Upravnog odjela za obrazovanje, kulturu, znanost, sport i nacionalne manjine, u 2014. godini realizirat će se sljedeći projekti:

- usluga prijevoza učenika osnovnih i srednjih škola kojima je osnivač Županija; nastavak sufinanciranja provedbe obuke neplivača za osnovne škole kojima je osnivač Županija; sufinanciranje troškova izvođenja programa stručne logopedske pomoći djeci predškolskog i osnovnoškolskog uzrasta; dodatna ulaganja na građevinskim objektima - zamjena stolarije i dotrajalih grijaćih tijela zbog povećanja energetske učinkovitosti; sanacija krovišta radi dotrajalosti pokrova na ukupno 11 školskih objekata; opremanje osnovnih škola; nastavak izgradnje škole i športske dvorane OŠ Legrad; nastavak izgradnje škole i športske dvorane OŠ Sokolovac (III. faza radova); izgradnja zgrade Područne škole Cirkvena; transfer općini Kalinovac za izgradnju školske športske dvorane OŠ I. L. Croata Kalinovac; sanacija dviju kotlovnica u srednjim školama u svrhu poboljšanja energetske učinkovitosti; nastavak rekonstrukcije Učeničkog doma Križevci; nastavak rekonstrukcije Srednje škole Koprivnica; subvencioniranje kamata za studentske kredite; sufinanciranje djelatnosti HAZU (Zavod u Križevcima); sufinanciranje djelatnosti Hrvatskog instituta za povijest (Podružnica za povijest sjeverozapadne Hrvatske u Koprivnici); sufinanciranje javnih potreba u kulturi; sufinanciranje projekata i programa udruga građana i zajednica udruga; sufinanciranje svjetskog juniorskog rukometnog prvenstva i razni programi nacionalnih manjina.

1. JAVNE USTANOVE KOJIMA JE OSNIVAČ ŽUPANIJA – PRORAČUNSKI KORISNICI

 Ovdje se daje i kratak pregled aktivnosti javnih ustanova kojima je osnivač Županija, a budući da se radi proračunskim korisnicima koji se najvećim dijelom financiraju iz proračuna Županije, te je u tom pogledu potrebno osvrnuti se i na njih. Podrobnije izvješće o aktivnosti će svaka od tih ustanova podnijeti neposredno Županijskoj skupštini.

 Aktivnosti *„PORE“ Razvojne agencije Podravine i Prigorja* u drugoj polovici 2013. godine bile su usmjerene na regionalni i ruralni razvoj, jačanje apsorpcijskih kapaciteta za korištenje sredstava iz EU fondova, provedbu EU projekata, poticanje i promidžbu poduzetništva i privlačenje ulaganja. „PORA je koordinirala i pružala stručnu i tehničku pomoć u pripremi dvaju regionalnih projekata - Regija digitalnih muzeja i Tehnološki parkovi/centri. U svrhu jačanja kapaciteta, a u okviru provedbe Potprograma V. MRRFEU održano je 11 seminara kojima je prisustvovalo 215 sudionika-predstavnika JLS-a i institucija. U okviru ruralnog razvoja pružena je stručna i tehnička pomoć LAG-u PRIGORJE u pripremi za IPARD natječaj. Također „PORA“ je provodila 6 EU projekata usmjerenih na primijenjenost znanja i dobrih primjera korištenja EU sredstava za javni, privatni i civilni sektor, te privlačenje ulaganja u okviru čega je izrađena Marketinška strategija za privlačenje inozemnih ulaganja 2014.-2020. za Županiju, kao i pripadajući Akcijski plan. U okviru poticanja i promidžbe poduzetništva sustavno se radilo s postojećim i potencijalnim poduzetnicima - informiranje, edukacija, jačanje konkurentnosti, uspješno je provedena četvrta faza projekta e-poslovanje za poduzetnike u okviru koje je organizirano 5 seminara na aktualne teme kojima je prisustvovalo 104 poduzetnika, te je „PORA“ sudjelovala u suorganizaciji triju županijskih sajmova i dva zajednička nastupa poduzetnika s područja Županije na sajmovima u regiji.

 Tako je u sklopu svoje djelatnosti *Zavod za prostorno uređenje* *Koprivničko-križevačke* županije je od srpnja do prosinca 2013. obavljao sljedeće poslove na izradi prostornih planova o stanju u prostoru: izrada prostornog plana Koprivničko-križevačke županije; izrada izvješća o stanju u prostoru Koprivničko-križevačke županije i jedinicama lokalne samouprave; vođenje registra podataka u okviru informacijskog sustava prostornog uređenja i izrada prostornih planova uređenja gradova i općina.

 Nastavljaju se i aktivnosti Zavoda koje su jednim dijelom fokusirane i na pripremu podataka za Geoportal prostornih planova Republike Hrvatske. Prostorni plan Županije i svi prostorni planovi gradova i općina u na području Županije postoje u rasterskom obliku za potrebe uspostave Geoportala prostornih planova od strane Ministarstva graditeljstva i prostornog uređenja. Na geoportalu prostornih planova u međuvremenu su uvršteni metapodaci za Prostorni plan Županije i većinu prostornih planova uređenja gradova i općina. Zavod je izrađivao ukupno 12 prostornih planova (od toga su 3 usvojena – 2 u drugoj polovici godine). Usvojene su izmjene i dopune prostornih planova uređenja općina Peteranec, Koprivnički Bregi (III. Izmjene i dopune) i Gornja Rijeka.

 Posebno je važna multidisciplinarna suradnja kod poslova ishođenja dokumentacije brze ceste od Gradeca do interregionalnog čvora Koprivnica kao i interdisciplinarnu suradnja sa svim dionicima izrade dokumentacije za brzu cestu (Podravsku magistralu) te suradnja kod izrade projektne dokumentacije drugog kolosijeka željezničke pruge Križevci-državna granica. Poslovi koji će obilježiti 2014. godinu su izrada različitih baza podataka, izrada metapodataka, ali i nastavak rada na EU projekatima SEE River, Attract SEE i GREEN PARTNERSHIPS.

 U skladu s Godišnjim planom i programom zaštite, održavanja, očuvanja, promicanja i korištenja zaštićenih područja u Koprivničko-križevačkoj županiji za 2013. godinu, *Javna ustanova za upravljanje zaštićenim područjima i drugim zaštićenim prirodnim vrijednostima na području Koprivničko-križevačke županije* provela je niz projekata i aktivnosti planiranih u drugom dijelu godine primjerice:

 - završen je projekt „Zaštita i očuvanje bijele rode“ u 2013. godini; održan stručni skup nastavnika biologije Koprivničko-križevačke županije; započete pripremne aktivnosti u procesu prijave projekta LIFE+; održane brojne edukacije za učenike, polaznike tečaja za turističke vodiče, planinare, izviđače, predstavnike JLS i brojne druge dionike koji na razne načine koriste ili posjećuju zaštićene dijelove prirode na području Županije; sudjelovanje u projektu Comenius; započela priprema terena i dokumentacije za projekt Ekološko edukacijski kutak na rijeci Dravi kraj Legrada; sudjelovanje u projektima zbrinjavanja i zaštite ugroženih vrsta ptica; suorganizacija i sudjelovanje na edukacijama vezanim za NATURA 2000 područja; suradnja s Hrvatskim zavodom za zapošljavanje u dijelu provođenja javnih radova na zaštićenom području Posebnog geografsko-botaničkog rezervata Đurđevački pijesci; nastavak revitalizacije pješčanih staništa; u suradnji sa Hrvatskim šumarskim institutom izrađen elaborat zdravstvenog stanja Spomenika prirode Staro stablo lipe u Novigradu Podravskom; pripreme za projekte u Značajnom krajobrazu Kalnik; u suradnji sa Hrvatskim šumarskim institutom izrađen elaborat zdravstvenog stanja stabala u spomenicima parkovne arhitekture parkovima u Križevcima.

1. **ZAKLJUČNO**

 Kao župan Koprivničko-križevačke županije usmjeravao sam djelovanje ustrojenih upravnih tijela iz područja njihovoga samoupravnog djelovanja za koje su osnovani, kao i u području preuzetih decentraliziranih funkcija povjerenih pojedinim upravnim odjelima. Vodio sam računa o upravljanju nekretninama i pokretninama u vlasništvu Županije, kao i o prihodima i rashodima u skladu sa zakonskim određenjima. Pritom sam se uvijek vodio primjerima dobre prakse te načelima dobrog gospodarenja, sve u skladu s fiskalnom odgovornošću koju sam prihvatio. U ovom Izvješću iznesene su važne i značajne aktivnosti i poslovi u obavljanju izvršne vlasti. Ciljeve koje smo postavili strategijom razvoja te Proračunom za 2013. godinu i njegovim projekcijama za 2014. i 2015. godinu, u drugoj polovici godine ostvarujemo u planiranom obujmu, kako na razini Županije, tako i na razini pojedinih upravnih tijela ali i javnih ustanova kojima je osnivač Županija.

 Kao što je vidljivo iz Izvješća, u Županiji se ulažu velik napori i značajna financijska sredstva s ciljem poboljšanja svih segmenata djelovanja. Glavni nam je cilj postati jedna od pet najboljih županija u Republici Hrvatskoj, ali i predstaviti se međunarodnim akterima u najboljem svijetlu.

 Moram istaknuti da su svi ostvareni rezultati postignuti timskim, zajedničkim radom i djelovanjem svih upravnih tijela i javnih ustanova kojima je osnivač Županija, sve uz neophodnu suradnju sa Županijskom skupštinom. Ovom prilikom želim zahvaliti predsjedniku te svim članicama i članovima Županijske skupštine, svojim zamjenicima, pročelnicima upravnih tijela kao i svim službenicima i namještenicima županijske uprave na zalaganju i radu.

 **Ž U P A N:**

 **Darko Koren, ing. građ.**